Mae’r ddogfen hon yn ganllaw i Brifysgolion a Sefydliadau Ymchwil sy’n llenwi cais am Gymorth Arloesi Hyblyg SMART ar gyfer gweithgareddau Lefel 1.

Rhaid i'r cais gael ei wneud gan Grŵp Ymchwil o fewn Prifysgol / Sefydliad Ymchwil. Diffinnir grŵp ymchwil fel 'grŵp o ymchwilwyr, yn aml yn yr un gyfadran / sefydliad, sy'n cydweithio ar thema neu bwnc ymchwil penodol'.

Nod cymorth Lefel 1 yw caniatáu ichi wneud gwaith i lenwi bylchau yn eich gwybodaeth ac i ddatblygu Cynllun Arloesi neu Fap Ffordd manwl ar gyfer eich grŵp ymchwil.

**MANYLION Y BRIFYSGOL / SEFYDLIAD YMCHWIL**

|  |  |
| --- | --- |
|  | **Canllaw** |
| Manylion y Brifysgol / Sefydliad Ymchwil | Yn yr adran hon, bydd angen i chi roi manylion eich sefydliad a'ch grŵp ymchwil, a'i gwneud yn glir pwy sy'n gwneud y cais.  Rhowch fanylion unigolyn yn eich grŵp ymchwil all fod yn brif gyswllt a fydd yn gallu ateb unrhyw gwestiynau.  Bydd angen i chi ofyn i'ch Prifysgol/Sefydliad Ymchwil am ei gymeradwyaeth cyn cyflwyno'r cais hwn. Cadarnhewch eich bod wedi gwneud hynny.  Rhowch enw eich Arbenigwr Cydweithredu o dîm Arloesi Llywodraeth Cymru sydd wedi bod yn gweithio gyda chi i ddatblygu'ch cais. |

**Y GWEITHGAREDD SY’N ARLOESI**

|  |  |
| --- | --- |
|  | **Canllaw** |
| Teitl | Rhowch deitl byr sy’n disgrifio'r gweithgaredd. |
|  | **Canllaw** |
| Gweithgaredd | Disgrifiwch yr arloesedd, gan gynnwys cynhyrchion, prosesau, gwasanaethau neu gynigion newydd, y mae'ch grŵp ymchwil yn ei archwilio a’r cam arloesi rydych am ei ddatblygu a/neu ei roi ar waith.  Er enghraifft, sut mae gan eich gweithgaredd y potensial i gael effaith y tu hwnt i'r byd academaidd, a sut mae'n meithrin y gallu a'r capasiti i gydweithio ar ymchwil, datblygu ac arloesi.  Ystyriwch beth sy’n wahanol yn y technolegau neu’r atebion sy’n cael eu defnyddio ar hyn o bryd.  Dyma gyfle ichi esbonio pam rydych wedi dewis y gweithgaredd rydych yn ei gynnig a'r angen amdano.  Bydd hyn yn ein helpu i ddeall yr hyn a ddatblygir yn y gweithgaredd rydych yn ei gynnig a sut y mae ganddo botensial i gael effaith. |

|  |  |
| --- | --- |
|  | **Canllaw** |
| Y Canlyniadau | Yn yr adran hon rydym am ichi ddisgrifio'n glir beth sydd o fewn cwmpas y gweithgaredd. Mae angen inni ddeall sut y bydd canlyniadau'r gweithgarwch yn cyfrannu at ddatblygu eich Cynllun Arloesi/Map Ffordd.  Wrth gyflawni'r canlyniadau hyn byddwn am weld sut y byddwch wedi cydweithio gyda rhanddeiliaid a beth fydd y canlyniadau iddyn nhw. Rydym yn disgwyl i brifysgolion a sefydliadau ymchwil weithio i sicrhau manteision i Gymru; mae disgwyliad y bydd rhai o'r canlyniadau yn ymwneud â datblygu prosiectau cydweithredu neu ymgysylltu allanol.  Un o brif nodau Llywodraeth Cymru yw cefnogi arloesedd a all ddenu cyllid neu fuddsoddiad o ffynonellau eraill; fodd bynnag, nid yw SFIS yn ariannu ymchwil. Am hynny, rydym yn disgwyl i'r buddsoddiad ychwanegol ymwneud â defnyddio ffrwyth ar ymchwil neu â chyfnewid gwybodaeth. Mae buddsoddiad gan y sector preifat, cyllid gan Innovate UK, KTPs a'u tebyg yn ganlyniadau rydym yn eu croesawu. |
|  | **Canllaw** |
| Heriau | Rhowch grynodeb o'r risgiau a'r heriau rydych chi'n eu rhagweld gan gynnwys bylchau yn eich gwybodaeth y mae angen i chi eu harchwilio i allu cwblhau'ch Cynllun Arloesi/Map Ffordd manwl â'r risgiau cysylltiedig.  Bydd hynny yn helpu i greu darlun o'r gweithgarwch ac yn dangos bod yr arloesi wedi cael ei gynllunio'n dda. Mae hefyd yn gyfle i’n tîm weld lle gallwn ychwanegu gwerth o ran nodi mesurau pellach i leihau'r risgiau hyn. |
|  | **Canllaw** |
| Manteision i'ch grŵp ymchwil a Chymru | Mae’r adran hon yn gyfle ichi ddangos sut bydd y gweithgaredd yn effeithio ar eich grŵp ymchwil. Gall yr effaith hon olygu gwybodaeth newydd, rhanddeiliaid, cydweithwyr posibl, cynyddu cynhyrchiant neu ddatblygu'r gallu a'r capasiti i gydweithio.  O ran y manteision i Gymru, ystyriwch effaith ehangach y gweithgaredd sy'n cael ei ddatblygu a sut gallai ei ddefnyddio ddod â budd i Gymru.  Gallai’r manteision gynnwys creu gwaith a datblygu arloesiad sy'n gwella llesiant cymdeithas, drwy gyfrannu at iechyd a llesiant pobl Cymru, gwella prosesau amgylcheddol, a datblygiadau technegol sy'n cysylltu cymunedau. |
|  | **Canllaw** |
| Cynllun Gweithgareddau a Rheoli Adnoddau | Disgrifiwch y gweithgareddau byddwch yn eu cynnal gan gynnwys y tasgau/pecynnau gwaith; adnoddau ac amserlenni ar gyfer pob un, gan eu nodi ar siart Gantt manwl.  Sut byddwch chi'n rheoli'r rhain yn effeithiol i sicrhau eu bod yn cael eu gwneud yn llwyddiannus.  Disgrifiwch rolau, sgiliau a phrofiad holl aelodau’r tîm, disgrifiwch yr adnoddau, yr offer a’r cyfleusterau sydd eu hangen ar gyfer y gweithgareddau a sut byddant yn cael eu defnyddio.  Er mwyn ein helpu i asesu’r tebygolrwydd y bydd y gweithgaredd yn cael ei gynnal yn llwyddiannus, mae angen inni ddeall sut y caiff ei reoli.  Defnyddiwch y gofod hwn i ddisgrifio’r rolau a’r sgiliau a fydd yn cael eu defnyddio i gynnal y gweithgaredd. Rhowch fanylion profiad holl aelodau’r tîm a sut mae'n berthnasol i natur y gweithgaredd.  Gallwch hefyd roi manylion unrhyw offer neu gyfleusterau sydd eu hangen i gynnal y gweithgaredd a sut byddwch yn eu cael. |
|  | **Canllaw** |
| Hyd | Nodwch faint o amser y bydd ei angen i gwblhau’r gweithgareddau, mewn misoedd. |

**ARIANNOL**

|  |  |
| --- | --- |
|  | **Canllaw** |
| Gwariant Arfaethedig | Rhowch grynodeb o’r gwariant rydych chi’n ei ragweld o fewn y gweithgaredd hwn.  Mae’r adran hon yn gofyn ichi nodi'r costau sy'n gysylltiedig â’r gweithgaredd arfaethedig. Bydd y crynodeb cychwynnol hwn o’r costau yn helpu i fonitro'r gweithgaredd. |
|  | **Canllaw** |
| Dadansoddiad a Chyfiawnhad o'r Costau | Nodwch yn yr adran hon fanylion y costau yn erbyn y crynodeb o'r gwariant.  Esboniwch yn fyr sut rydych chi wedi cael at ffigurau’r gyllideb ar gyfer pob categori. Dyma’ch cyfle i ddangos eich bod wedi ystyried gofynion y prosiect yn llawn a’u bod yn realistig. |
|  | **Canllaw** |
| Amser staff | Defnyddiwch y tabl i roi manylion y staff sy’n cynnal y gweithgaredd. Rydym yn gofyn am eu cyflog gros blynyddol a'r % o’u hamser a fydd yn cael ei dreulio ar y gweithgareddau a nodir yn y cais. Bydd hynny'n caniatáu inni asesu amser y staff ochr yn ochr â'r wybodaeth a ddarperir am yr adnoddau sydd eu hangen.  **Pwysig:** Mae amser staff yn golygu cyfanswm y cyflogau gros uniongyrchol sydd eu hangen i gynnal y gweithgareddau/prosiectau. Nid yw cyfraniadau Yswiriant Gwladol na phensiwn y cyflogwr yn wariant staff cymwys. Mae’r rhain yn cael eu cynnwys yn y lwfans gorbenion.  **Pwysig:** Gorbenion - Gellir defnyddio cyfradd safonol o 45% o gostau cyflog gros staff uniongyrchol i gyfrifo ffigur gorbenion cyffredinol a chyfraniadau Yswiriant Gwladol a phensiwn y cyflogwr. |
|  | **Canllaw** |
| Treuliau Staff | Rhoddir cymorth ar gyfer costau teithio a chynhaliaeth sy’n gysylltiedig â gweithgarwch ar y prosiect. Gallwch gynnwys costau teithio ar gyfradd o 45c y filltir neu gostau tocyn dosbarth safonol ar drafnidiaeth gyhoeddus. Byddai angen i gostau unrhyw deithio dramor sy’n gysylltiedig â’r prosiect gael eu cymeradwyo ymlaen llaw. |
|  | **Canllaw** |
| Gorbenion | Gallwch ddefnyddio’r categori hwn i nodi costau anuniongyrchol fel costau rhent, trydan a dŵr y sefydliad yn ystod y cyfnod byddwch chi’n ymwneud â’r gweithgaredd. Mae modd gweithio swm syml i gyfrifo ffigur cymwys ar gyfer gorbenion. Sef 45% o gostau cyflog gros cymwys staff uniongyrchol a nodwyd ar gyfer y gweithgareddau. |
|  | **Canllaw** |
| Deunyddiau a Nwyddau Traul | Mae cymorth ar gael ar gyfer cost nwyddau traul a brynir yn benodol ar gyfer y gweithgaredd a ddisgrifir yn eich cais. Fel arfer eitemau yw'r rhain na fydd ganddynt unrhyw werth ar ddiwedd y prosiect.  Dim ond manylion y deunyddiau a'r nwyddau traul sydd â chysylltiad uniongyrchol â'r prosiect y dylech eu cynnwys. |
|  | **Canllaw** |
| Is-gontractau a Gwasanaethau Ymgynghorol | Os byddwch chi’n defnyddio arbenigedd allanol fel rhan o’r gweithgaredd, defnyddiwch y gofod hwn i roi'ch rhesymau dros wneud a chostau hyn.  Rhaid i bob cais ddangos prisiau dangosol yr holl nwyddau/gwasanaethau sy'n rhan o'r cais. Gall hyn fod ar ffurf amcangyfrif gan y cyflenwr neu restr brisiau a gyhoeddwyd.  Pa ffurf bynnag fydd y prisiau dangosol, dylech roi digon o fanylion technegol inni allu gwerthuso gwerth am arian yr eitem a pha mor addas ydyw i sicrhau'r canlyniadau rydych chi’n eu ceisio wrth gynnal y gweithgaredd.  **Pwysig:** bydd cyfraddau dyddiol is-gontractio ac ymgynghori yn cael eu capio ar £600 y dydd. Penderfynwyd bod hon yn gyfradd ddyddiol nodweddiadol ar gyfer gwasanaethau trydydd parti sy’n ymwneud â gweithgareddau ymchwil, datblygu ac arloesi. Bydd cyfraddau uwch yn cael eu hystyried mewn amgylchiadau eithriadol, ond rhaid rhoi tystiolaeth gadarn i allu cyfiawnhau talu cyfradd uwch. Gallai’r dystiolaeth hon fod ar ffurf o leiaf 3 dyfynbris neu dystiolaeth o gostau cymharol. |
|  | **Canllaw** |
| Costau Eraill | Nodwch unrhyw wariant arall a gewch sy’n uniongyrchol gysylltiedig â’r gweithgaredd ond nad yw wedi cael ei nodi yn unman arall. (Er enghraifft, secondiad, ac ati).  Dylech ddefnyddio’r gofod hwn i nodi unrhyw gostau a godir wrth gynnal y gweithgaredd a nodir yn eich cais, nad ydynt yn ffitio yn unrhyw un o’r categorïau gwariant cynharach. |

**CYLLID ARALL O'R SECTOR CYHOEDDUS**

|  |  |
| --- | --- |
|  | **Canllaw** |
| Cyllid Arall y Sector Cyhoeddus | Disgrifiwch unrhyw gyllid arall o'r sector cyhoeddus sydd wedi cael ei gynnig neu ei roi i'ch grŵp ymchwil yn y 3 mlynedd diwethaf. |

**GWYBODAETH YCHWANEGOL A DOGFENNAU ATEGOL**

|  |  |
| --- | --- |
|  | **Canllaw** |
| Gwybodaeth ychwanegol | Mae’r adran hon yn ymwneud â’r dogfennau ategol sy’n rhoi cyd-destun i’ch cais.  Mae'r rhestr yn rhestru'r dogfennau ychwanegol y bydd angen ichi eu cyflwyno i gefnogi'r cais.  Os na nodwn yn wahanol, dylid darparu copïau electronig. |

**DATGANIADAU**

|  |  |
| --- | --- |
|  | **Canllaw** |
| Datganiadau | Rhaid i'r cais gael ei lofnodi gan unigolyn o'ch Prifysgol / Sefydliad Ymchwil sydd wedi cael ei awdurdodi i wneud hynny, fel arfer o'ch Swyddfa Ymchwil/Arloesi/Trosglwyddo Technoleg.  Cewch gyflwyno'r ffurflen yn electronig.  Rhaid llofnodi'r ffurflen (naill ai â llofnod digidol neu ddefnyddio PDF wedi'i sganio) a'i hanfon hi, a'r dogfennau ategol, i flwch post [SMART.FIS@llyw.cymru](mailto:SMART.FIS@gov.wales). |